## Pravilnik o sadržaju i načinu registracije odluke o izboru odnosno ugovora o zapošljavanju radnika-pomorca kao člana posade broda

### NN 73/1994 (14.10.1994.), Pravilnik o sadržaju i načinu registracije odluke o izboru odnosno ugovora o zapošljavanju radnika-pomorca kao člana posade broda

# MINISTARSTVO RADA I SOCIJALNE SKRBI

Na temelju članka 105. stavka 2. Zakona o radnim odnosima ("Narodne
novine", br. 25/92 - pročiščeni tekst i 26/93). ministar rada i socijalne
skrbi donosi

## PRAVILNIK

### O SADRŽAJU I NAČINU REGISTRACIJE ODLUKE O IZBORU ODNOSNO UGOVORA O ZAPOŠLJAVANJU RADNIKA-POMORCA KAO ČLANA POSADE BRODA

Članak 1.

Ovim se pravilnikom propisuje sadržaj i način registracije odluke o
izboru odnosno ugovora o zapošljavanju radnika - pomorca kao člana posade
broda.

Odluka o izboru odnosno ugovor o zapošljavanju se registriraju u županijskom
uredu nadležnom za rad prema sjedištu organizacije odnosno prebivalištu
poslodavca kod kojega radnik - pomorac zasniva radni odnos.

Članak 2.

Županijski ured nadležan za rad, vodi poseban upisnik (registar) podataka
o radnicima - pomorcima u radnome odnosu.

Članak 3.

Iz odluke o izboru odnosno ugovora o zapošljavanju radnika - pomorca
kao člana posade broda u upisnik (registar) se obvezatno upisuju slijedeći
podaci:

1. ime i prezime, dan, mjesec i godina rođenja radnika

- pomorca;

2. mjesto i dan donošenja odluke o izboru odnosno zaključenja ugovora
o zapošljavanju radnika - pomorca kao člana posade broda;

3. označenje broda ili brodova na kojemu ili na kojima je radnik - pomorac
obvezan raditi kao član posade broda;

4. približno trajanje putovanja ako je radni odnos zasnovan na određeno
vrijeme;

5. naziv službe odnosno radnoga mjesta na kojemu će radnik - pomorac
raditi kao član posade broda;

6. približna prosječna plaća radnika - pomorca za redovno radno vrijeme,
za prekovremeni odnosno noćni rad;

7. nadnevak i mjesto u kojemu po iskrcanju prestaju prava i obveze iz
radnoga odnosa u slučaju kada je radni odnos zasnovan na određeno vrijeme
ili u drugom slučaju prestanka radnoga odnosa mimo volje radnika - pomorca;

8. trajanje obvezatnoga otkaznog roka u slučaju prestanka radnoga odnosa;

9. trajanje godišnjeg odmora;

10. pojedina posebna važnija prava i uvjeti pod kojima ona pripadaju
radniku - pomorcu (dio plaće u stranoj valuti, uvjeti za premještaj u drugu
organizaciju odnosno kod drugoga poslodavca. prava u svezi sa stručnim
obrazovanjem ili usavršavanjem, plaćeni dopust i sl.)

Članak 4.

Odluka o izboru odnosno ugovor o zapošljavanju radnika - pomorca kao
člana posade broda podnose se na registraciju u tri primjerka u roku od
8 dana od dana stupanja radnika na rad.

O obavljenom upisu (registraciji) stavlja se potvrda (klauzula) na svaki
primjerak odluke o izboru odnosno ugovora o zapošljavanju radnika - pomorca
kao člana posade broda.

Potvrda (klauzula) iz stavka 2. ovoga članka obvezatno sadrži:

- naziv tijela nadležnoga za registraciju;

- izreku da je odluka o izboru odnosno ugovor o zapošljavanju radnika
- pomorca za člana posade broda upisana (registrirana);

- registarski broj i nadnevak registracije:

- potpis ovlaštenoga radnika tijela nadležnoga za registraciju.

Članak 5.

Tijelo nadležno za registraciju dužno je registrirati izmjene ugovora
o zapošljavanju i odluke temeljem kojih su u organizaciji izvršene promjene
u vrsti ili opsegu pojedinih prava i obveza radnika te promjene uvjeta
za njihovo ostvarivanje.

Članak 6.

Tijelo nadležno za registraciju dužno je registrirati po odredbama ovoga
pravilnika i odluke o izboru odnosno ugovore o zapošljavanju što ih organizacija
ili poslodavac prijavi na registraciju i za radnike koji su na dan stupanja
na snagu ovoga pravilnika već bili u radnome odnosu.

Članak 7.

Organizacije i poslodavci koji za radnike - pomorce kod njih zaposlene
nisu podnijeli na registraciju odluke o izboru odnosno ugovore o zapošljavanju
u skladu s propisima koji su bili na snazi do donošenja ovoga pravilnika
dužni su podnijeti na registraciju te odluke odnosno ugovore u skladu s
ovim pravilnikom u roku 30 dana od dana stupanja na snagu ovoga pravilnika.

Članak 8.

Danom stupanja na snagu ovoga pravilnika prestaje vrijediti Pravilnik
o sadržaju i načinu registracije odluke o izboru radnika pomorca za člana
posade broda i njegove pismene izjave o prihvaćanju prava i obaveza u radnom
odnosu ("Narodne novine", br. 35/79).

Članak 9.

Ovaj pravilnik stupa na snagu osmoga dana od dana objave u "Narodnim
novinama".

Klasa: 115-01/84-01/14

Urbroj : 524-02/2-94-3

Zagreb. 29. rujna 1994.

Ministar rada i socijalne skrbi

**Ivan Parač, v. r.**

Pravilnik, NN 73/1994-1283
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)